text: det palæotropiske florarige
  
  publiceret: 2009-02-01 16:00:40+01:00
  Det palæotropiske florarige, plantegeografisk enhed, der hovedsagelig ligger i zonen mellem de to vendekredse fra Vestafrikas Atlanterhavskyst til Polynesien. I Afrika dannes nordgrænsen naturligt af Sahara, og sydgrænsen af Kapregionen. I Asien danner Himalaya nordgrænsen, mens denne er mindre klart defineret i Kina og Stillehavsområdet. Den tropiske del af Australien regnes undertiden til det palæotropiske florarige, men oftest til det australske.
  Som generelt i troperne er vegetationen bestemt af nedbørens mængde og fordeling på årstider samt højden over havet. I lavlandsområderne vokser ved en nedbør på over ca. 1500 mm/år tropisk, stedsegrøn lavlandsskov. Ved gradvis lavere nedbør findes løvfældende skovtyper, savanne og åben busk- og græssteppe. Den tørre vegetation er ofte rig på akaciearter eller andre ærteblomster. Over 1000-1500 m findes stedsegrøn eller løvfældende bjergskov og buskvegetation, der i Asien indeholder mange arter af bl.a. rhododendron, i Afrika andre slægter af lyngfamilien. Skovgrænsen findes mellem 3000 m og 3500 m; over denne findes græssteppe og lav, hedeagtig vegetation.
  Det palæotropiske florarige er det artsrigeste, men kun få plantefamilier er både begrænset til (endemiske) og vidt udbredt i hele området. Dette gælder fx bananfamilien (Musaceae) og skruepalmefamilien (Pandanaceae). Ca. 50 andre plantefamilier er endemiske, men de fleste er ret små og har snæver udbredelse. Lidt over halvdelen af de omkring 4000 planteslægter i regionen er begrænset til denne, men kun en mindre del af disse er vidt udbredt. Det afrikanske fastland er påfaldende fattigt på visse plantegrupper, fx primitive plantefamilier og palmer, men er rigt på fx ærteblomster.
  En række familier af blomsterplanter, som antages at være blandt verdens mest primitive, findes både i SØ-Asien og i det neotropiske florarige; dette peger formodentlig på forbindelsen mellem de to tropiske florariger i perioden inden Atlanterhavets dannelse og opsplitningen i det palæotropiske og det neotropiske florarige.
  Efter de nyeste undersøgelser over biologisk diversitet skønnes artsantallet af blomsterplanter i det palæotropiske florarige at være ca. 120.000. Dette er ca. 20.000 flere end i det neotropiske florarige; da det palæotropiske florarige er langt større end det neotropiske, burde det imidlertid have et endnu større artstal. Det palæotropiske florarige er desuden mere opsplittet på kontinenter og store og små øer end det neotropiske, hvilket også efter de nyeste teorier burde betinge et større artstal i det palæotropiske florarige. Forskellen på artstal i de to tropiske florariger kan endnu ikke forklares fyldestgørende.